চাকরিজীবীদের জন্য দারুণ সুখবর মিলল। সংসদে পাশ হয়ে গেল পেমেন্ট অফ গ্র্যাচুইটি (সংশোধনী) বিল, ২০১৭। এর ফলে গোটা দেশের লক্ষ লক্ষ সরকারি বেসরকারি চাকরিজীবীর উপকার হবে।
বৃহস্পতিবার রাজ্যসভায় পাশ হল এই বিল। এই বিল পাশ হওয়ায় কেন্দ্রীয় সরকার ইচ্ছা করলেই করমুক্ত গ্র্যাচুইটির সিলিং ১০ লাখ থেকে বাড়িয়ে ২০ লাখ করতেই পারবে। অর্থাৎ ২০ লাখ টাকা পর্যন্ত গ্র্যাচুইটি বাবদ অর্থ পেলে তার উপরে চাকরিজীবীদের আর কোনও করই দিতে হবে না। 
শুধু তাই নয়, এই বিলে এমন সংস্থানও রাখা হয়েছে যাতে ভবিষ্যতে আইন না বদলেই করমুক্ত গ্র্যাচুইটির সিলিং বাড়ানো যায়। একই সঙ্গে মহিলা কর্মীদের মাতৃত্বকালীন ছুটি নিয়েও সরকার আইন না বদলে নতুন সিদ্ধান্ত নিতে পারবে। সরকারি নিয়ম অনুসারে এখন মাতৃত্বকালীন ছুটি মেলে ২৬ সপ্তাহ। নতুন আইন অনুসারে গ্র্যাচুইটির হিসেব কষার সময়ে এই ছুটির সময়টাকে চাকরির মধ্যেই ধরা হবে। ‘কন্টিনিউটি ব্রেক’ হবে না।
১৯৭২ সালের গ্র্যাচুইটি আইন অনুসারে কোনও সংস্থায় ১০ জনের বেশি কর্মী থাকলেই সেখানে এই সুবিধা দেওয়া বাধ্যতামূলক। টানা পাঁচ বছর চাকরি করার পরেই গ্র্যাচুইটি প্রাপ্য হয়। সেই সময়ের মধ্যে মাতৃত্বকালীন ছুটি নিলেও সেটাকে হিসেবের মধ্যে ধরা হবে। 
চাকরি থেকে অবসরের সময়ে কর্মীর যে বার্ষিক বেতন তার হিসেবে চাকরি জীবনের প্রতি বছর ১৫ দিনের বেতন একসঙ্গে পাওয়ার কথা।